b'\n_START_ARTICLE_\nPrimus\n_START_PARAGRAPH_\nPrimus (av latin: \xc2\xabden f\xc3\xb8rste\xc2\xbb) er et kokeapparat for v\xc3\xa6skeformig brensel i gassform. Navnet kommer fra det registrerte varemerket \xc2\xabPrimus\xc2\xbb,._NEWLINE_Den tradisjonelle primusen i Norge, er en 3-benet messingtank for parafin, med brenner og kjelest\xc3\xb8tte montert opp\xc3\xa5 tanken. Norske produsenter har v\xc3\xa6rt Fuhrmeister n\xc3\xa6r Bergen og H\xc3\xb8vik Verk n\xc3\xa6r Oslo. Fra tiden rundt andre verdenskrig begynte Forsvaret \xc3\xa5 bruke en sammenleggbar primus, montert i en beskyttende st\xc3\xa5lkasse._NEWLINE_Kjente polfarere, fra Nansen i 1890-\xc3\xa5rene til Monika Kristensen i 1986-87, benyttet primuser av tradisjonell type. P\xc3\xa5 senere polferder, har det v\xc3\xa6rt benyttet mer kompliserte brennere, som likevel er enkle \xc3\xa5 betjene._NEWLINE_Primus er ogs\xc3\xa5 utbredt i enkelte u-land, og ikke minst blant beduiner i Sahara._NEWLINE_Til vanlig tur- og campingbruk har gasskokeapparater, p\xc3\xa5 grunn av enkel betjening og lavere pris, stort sett tatt over markedet. Foruten den tradisjonelle primusen og gassapparatet, finnes ogs\xc3\xa5 en tredje variant: Spritbrenneren som fyres med r\xc3\xb8dsprit benyttes av mange p\xc3\xa5 grunn av sin hendige st\xc3\xb8rrelse og enkle konstruksjon.\n_START_SECTION_\nFunksjon\n_START_PARAGRAPH_\nEn primus virker ved at brennstoff, vanligvis parafin, ved hjelp av lufttrykk blir presset gjennom en brenner med dyse, slik at det dannes damp som forbrennes med luft. Forbrenningen er nesten fullstendig, og det dannes lite sot. For \xc3\xa5 oppn\xc3\xa5 parafindamp i starten, forvarmes brenneren, oftest med en spritflamme._NEWLINE_Det har v\xc3\xa6rt liten teknisk utvikling av primusen siden introduksjonen. Endringene g\xc3\xa5r hovedsakelig ut p\xc3\xa5 at brennerene er blitt lettere, enklere \xc3\xa5 behandle og mer driftssikre. Siste nytt i utviklingen, er osmotisk pumping av drivstoff. Dette var ikke lansert kommersielt p\xc3\xa5 begynnesen av 2000-tallet, men under utpr\xc3\xb8ving hos forsvaret i USA. Resultatet pr. 2011 var at disse er for f\xc3\xb8lsomme for urenheter i drivstoffet.'